Karališkoji Prūsija
Karališkoji Prūsija (lenk. Prusy Królewskie; vok. Königlich-Preußen ar Preußen Königlichen Anteils) arba Lenkų Prūsija (lenk. Prusy Polskie; vok. Polnisch-Preußen) – buvę Vokiečių ordino valstybės rajonai, 1466 m. Antraja Torūnės sutartimi atitekę Lenkijos karalystei. Karališkajai Prūsijai priklausė Gdanskas ir jo Pomeranija, Kulmo žemė, Liubavos žemė, Torūnė, Vyslos žiotys su Elbingu ir Malborku, Varmės vyskupija su Olštynu. Iki Liublino unijos 1569 m. Karališkoji Prūsija turėjo autonomiją, bet po to ją tiesiogiai pradėjo valdyti Lenkijos karalius.